Melestradurezh: krouet e voe kumun Josilin e 1790. Gant al lezenn eus an 23 a viz Eost 1790 e voe lakaet Josilin da benn ur chanton, hini Josilin, ha da benn ur bann, hini Josilin, eizh kanton ennañ: an Drinded-Porchoed, Begnen, Brehant-Loudieg, Josilin, Gwegon, Lannoez, Pluveleg ha Regini. Gant Bonreizh Bloaz III (22 a viz Eost 1795) e voe lamet ar bannoù ha bodet e veze kuzulioù-kanton (ne chome tamm emrenerezh ebet gant kumunioù ar chanton). Brasaet e voe Kanton Josilin e 1801 gant lezenn an 8 pluviôse an IX (28 a viz Genver 1801), dezhi an titl loi portant réduction du nombre de justices de paix. Lakaet e oa bet en Arondisamant Ploermael krouet e 1800.